

**Valsts informācijas un komunikācijas tehnoloģiju pārvaldības vadītāju forums**

21.05.2025. sanāksmes protokols

Valsts informācijas un komunikācijas tehnoloģiju (turpmāk – IKT) pārvaldības vadītāju forumā (turpmāk – Forums) piedalās:

Foruma priekšsēdētājs:

**Gatis Ozols** – Viedās administrācijas un reģionālās attīstības ministrijas (turpmāk – VARAM) valsts sekretāra vietnieks digitālās transformācijas jautājumos.

Foruma priekšsēdētāja vietnieks:

**Lauris Linabergs** – VARAM Valsts informācijas un komunikācijas tehnoloģiju attīstības departamenta (turpmāk – VIKTAD) direktors.

Foruma locekļi, pārstāvot ministrijas, Valsts kanceleju, Saeimas Administrāciju un Latvijas Pašvaldību savienību:

**Aldis Apsītis** – Valsts kancelejas Informācijas tehnoloģiju departamenta vadītājs;

**Aiga Balode** – Veselības ministrijas valsts sekretāra vietniece digitalizācijas un pārmaiņu vadības jautājumos;

**Uģis Bisenieks** – VARAM Valsts pakalpojumu un datu pārvaldības departamenta (turpmāk – VPDPD) direktors;

**Daiga Holma** – Klimata un enerģētikas ministrijas attīstības vadītāja;

**Ilmārs Kamarūts** – Ārlietu ministrijas Informācijas tehnoloģiju departamenta direktors;

**Guntars Krasovskis** – Latvijas Pašvaldību savienības padomnieks;

**Guntars Lorencis** – Satiksmes ministrijas (turpmāk – SM) Administratīvā departamenta Dokumentu un elektroniskās pārvaldes nodaļas vadītājs;

**Alvils Pierhurovičs** – Ekonomikas ministrijas Informācijas tehnoloģiju departamenta direktors;

**Guna Puce** – Tieslietu ministrijas Informācijas tehnoloģiju pakalpojumu pārvaldības procesu vadītāja;

**Guntars Putāns** – Finanšu ministrijas Finanšu un darbības nodrošinājuma departamenta Informātikas nodaļas vadītājs;

**Jevgeņijs Ugorenko** –Saeimas Administrācijas informācijas un komunikācijas tehnoloģiju nodaļas vadītāja vietnieks.

Foruma locekļi, pārstāvot valsts pārvaldes institūcijas, kas sniedz IKT koplietošanas pakalpojumus:

**Egita Rudzīte** – Valsts digitālās attīstības aģentūras (turpmāk – VDAA) direktora vietnieka elektroniskās pārvaldes jautājumos p.i., Informācijas sistēmu attīstības departamenta direktore;

**Evijs Taube** – Valsts akciju sabiedrības “Latvijas Valsts radio un televīzijas centrs” valdes loceklis.

Pieaicinātie dalībnieki:

**Anastasija Ludženiece** –VARAM Projektu pārvaldības departamenta (turpmāk – PPD) informācijas un komunikācijas tehnoloģiju pārvaldības procesu vadītāja;

**Arturs Arnis Polikarpovs** – VARAM Digitālās politikas departamenta Digitālās politikas pārvaldības nodaļas vecākais konsultants;

**Daiga Jankova** – SIA "Latvijas Digitālās veselības centrs" (turpmāk – LDVC) Pakalpojumu pārvaldības daļas vadītāja p.i., Pakalpojumu vadītāja;

**Elīna Lidere** – VDAA Mākslīgā intelekta centra sekretariāta pakalpojumu pārvaldības procesu vadītāja;

**Guna Margēviča** – VARAM PPD direktora vietniece;

**Guntis Ieviņš** – VARAM VIKTAD Informācijas un komunikācijas tehnoloģiju pārvaldības un arhitektūras nodaļas vadītājs;

**Ingars Liepiņš** – VARAM PPD informācijas un komunikācijas tehnoloģiju pārvaldības procesu vadītājs;

**Jānis Upmanis** – Valsts ieņēmumu dienesta (turpmāk – VID) ģenerāldirektora vietnieks;

**Jānis Ziediņš -** Kultūras informācijas sistēmu centra (turpmāk – KISC) direktora vietnieks digitālās attīstības jautājumos;

**Jorens Liopa** – VDAA direktors;

**Juris Gaiķis** – LDVC vadītājs;

**Kristīne Filipova** – Latvijas Investīciju un attīstības aģentūras Digitalizācijas un datu analītikas departamenta direktore;

**Līga Indriksone** – KISC Projektu attīstības nodaļas informācijas tehnoloģiju projektu vadītāja;

**Madara Petrova** –VARAM PPD informācijas un komunikācijas tehnoloģiju pārvaldības procesu vadītāja;

**Māris Kumerdanks** – Tiesu administrācijas Informācijas sistēmu un tehnoloģiju departamenta direktors;

**Mārtiņš Zviedris –** VID Informātikas pārvaldes Informācijas un komunikācijas tehnoloģiju arhitekts;

**Monta Balode** – VARAM VIKTAD Digitālās transformācijas investīciju pārvaldības nodaļas informācijas un komunikācijas tehnoloģiju pārvaldības procesu vadītāja;

**Nils Kolečis** – LDVC Informāciju sistēmas daļas vadītāja p.i. un metodoloģijas speciālists;

**Raitis Misa** –VARAM PPD informācijas un komunikācijas tehnoloģiju pārvaldības procesu vadītājs;

**Rūta Pirta** – Rīgas Tehniskās universitātes Informācijas tehnoloģijas institūta vadošā pētniece, VARAM konsultante;

**Toms Ceļmillers –** VARAM VPDPD Datu pārvaldības nodaļas biznesa procesu analītiķis;

**Toms Štālbergs** - VARAM VIKTAD Informācijas un komunikācijas tehnoloģiju pārvaldības un arhitektūras nodaļas informācijas un komunikācijas tehnoloģiju pārvaldības procesu vadītājs;

**Uģis Jurševics** –VARAM PPD direktors;

**Valdis Pusvācietis** – VDAA direktora vietnieks attīstības un pakalpojumu pārvaldības jautājumos.

Forumā nepiedalās:

**Agnese Zariņa** – SM Sakaru departamenta direktora vietniece, Elektronisko sakaru un pasta nodaļas vadītāja;

**Kaspars Āboliņš** – Iekšlietu ministrijas valsts sekretāra vietnieks;

**Aija Grīnberga** – Labklājības ministrijas valsts sekretāra vietniece administratīvajos jautājumos;

**Dace Zaļkalne** – Izglītības un zinātnes ministrijas Informācijas tehnoloģiju departamenta direktore;

**Ģirts Auškāps** – ZM Administratīvā departamenta direktors;

**Edgars Liepiņš** – AiM Informācijas un komunikācijas tehnoloģiju departamenta direktors;

**Baiba Mūrniece** – Kultūras ministrijas valsts sekretāra vietniece kultūrpolitikas jautājumos;

**Āris Dzērvāns** – Iekšlietu ministrijas Informācijas centra priekšnieks;

**Armands Magone** – KISC direktors;

**Norberts Tālers** – Centrālās statistikas pārvaldes (turpmāk – CSP) priekšnieka vietnieks.

Kopumā Forumā klātienē un attālināti piedalījās ~ 131 dalībnieks.

Forumu vada: G. Ozols

Protokolē: M. Petrova

Vieta: klātienē Rīgā, Peldu ielā 25, 409. telpā, kā arī attālināti MS Teams, ieraksts pieejams šeit: [Sanāksmes videoieraksts](https://www.youtube.com/watch?v=6AOvJtuAw28)

**G. Ozols** atklāj Forumu un informē par darba kārtību.

**1.**

**VARAM un VDAA aktualitātes**

*G. Ozols (VARAM), J. Liopa (VDAA)*

G. Ozols (VARAM):

* Informē, ka šis Forums notiek paplašinātā sastāvā.
* Saskaņošanai nodoti precizētie valsts datu apstrādes mākoņa noteikumi. G. Ieviņš (VARAM) informē par būtiskākajām izmaiņām – ir precizēta mākoņdatošanas pakalpojumu lietotāja definīcija, lai mākoņpakalpojumu lietotāji būtu iestādes un organizācijas, kas izpilda valsts funkciju un tiek finansētas no valsts budžeta.
* Tuvākā laikā tiks uzsākts darbs pie vadlīniju izstrādes, kas sniegs atbalstu iestādēm un iestāžu vadītājiem lēmuma pieņemšanā par mākslīgā intelekta ieviešanu un izmantošanu iestādēs un valsts pārvaldē kopumā. Vadlīniju izstrādē tiks iesaistītas arī citas iestādes un organizācijas. Mērķis ir radīt pirmo pamatdokumentu, pēc tam tiks organizēts vienreizējs seminārs, kura laikā ar iestādēm un iestāžu vadītājiem tiks saskaņots tā saturs un citi jautājumi, kas būtu iekļaujami vadlīnijās.
* Nākamajā nedēļā plānots uzsākt valsts mākslīgā intelekta monitoringa procesu un veikt aptauju par 2025. gadu. Salīdzinot ar pagājušo gadu, ir paplašināta aptaujas anketa. VARAM aicina iesaistīties un aizpildīt aptaujas anketu, lai būtu iespējams iegūt vispārēju pārskatu. Tāpat iestādes tiek aicinātas dalīties ar labo praksi mākslīgā intelekta pielietošanā dažādos procesos. Šogad plānots iesaistīt arī pašvaldības, līdz ar to tiks iegūts plašāks pārskats.

J. Liopa (VDAA):

* Mākslīgais intelekts tiek ieviests lietvedības sistēmā, tas jau ir notestēts testa vidē. Maija beigās plānots seminārs VARAM resorā, kur VDAA par to pastāstīs detalizētāk. Plānots, ka jūnijā un jūlijā notiks testēšana, lai saprastu lietderīgāko izmantošanas veidu. Iespējams, šādu pieeju varēs attīstīt vienotas dokumentu vadības sistēmas izveidē un ieviešanā valsts pārvaldē. Šobrīd VARAM un VDAA notiek izpēte par to, kā veidot dokumentu vadības centru, t.sk. nākamā ārvalstu finanšu instrumenta ERAF perioda ietvaros (līdz 2029. gadam).
* Š.g. 29. maijā notiks Valsts administrācijas skolas organizēts vebinārs “Valsts pārvaldes koplietošanas rīki: stratēģija, izstrāde un prakse”. Seminārā būs plašāks ieskats par VDAA sniegtajiem pakalpojumiem, koplietošanas risinājumiem un to attīstību, t.sk. arī par DAGR un citiem risinājumiem.
* Par e-rēķiniem: š.g. 20. maijā produkcijas vidē ieviesti jaunie e-rēķinu tipi. Nozarei ir prezentēti tehniskie risinājumi, bet tā kā šobrīd ir testa fāze, tad VDAA aicina sniegt ieteikumus un priekšlikumus papildinājumiem, t.sk. arī procesa pilnveidei. VDAA ir jauna pieeja iteratīvai tehnisko risinājumu papildināšanai, kur tiek iesaistīta gan nozare (piemēram, LIKTA, LTRK), gan arī sadarbības iestādes, kas saistītas ar šiem biznesa procesiem. Informatīvais ziņojums par e-rēķinu ieviešanas B2B jeb strukturētu rēķinu obligātu apriti starp juridiskām personām obligātuma termiņa pārejas periodu ir saskaņošanas procesā ar iesaistītajām institūcijām.
* Ir notikušas vairākas tikšanās, t.sk. ar LIKTA un LATA pārstāvjiem, kur pārrunāta VDAA jaunā stratēģija. Saņemts atbalsts, ka tiek centralizēts vienotais IKT pakalpojumu klāsts. Pārrunāta gan vienotā GitHub repozitorija izveide attiecībā uz atvērtajām tehnoloģijām, gan vienotu pakalpojumu nodrošināšana valsts pārvaldes iestādēm, tādējādi mazinot lieko birokrātisko slogu un centralizējot tehniskos resursus.
* Šonedēļ plānots ieslēgt E-adreses paziņojumu tekstu, kas adresātiem no saņemtā e-pasta uzreiz ļaus saprast par tā tematu.
* VDAA ir plāns izveidot centrālo Baltijas valstu digitālo aģentūru forumu, kura ietvaros varētu arī aktualizēt Baltijas reģionam aktuālos mākslīgā intelekta risinājumu izaicinājumus un sadarbību ar Mākslīgā intelekta centru. Plānots, ka pirmais pasākums varētu notikt š.g. oktobra vidū. Ir saņemts atbalsts no Lietuvas kolēģiem, tiek gaidīta Igaunijas kolēģu atbilde. Pasākumā plānots dalīties pieredzē, pārrunāt ikdienas izaicinājumus, centralizāciju, resursu ietaupīšanu, t.sk. resursu pareizu investēšanu. Tiks piesaistīti arī sadarbības partneri no industrijas. Vairāk informācijas sekos vēlāk.
* Šodien aizvadīta kārtējā mākslīgā intelekta smilškastes ekosistēmas sanāksme. Uzmanība pievērsta civilajai aizsardzībai, šodienas sanāksmē piedalījās VUGD ar prezentāciju par mākslīgā intelekta pielietojumu civilās aizsardzības jomā. Nākamajās sanāksmēs plānots identificēt citas civilās aizsardzības lietas/ pozīcijas, kas būtu jāņem vērā un jāattīsta.

**2.**

**Valsts pakalpojumu jomas IKT arhitektūra**

*A. Ludženiece (VARAM)*

Prezentācijas datne: PakArh\_IKTforums\_21052025.pdf

Pieņemt zināšanai sniegto prezentāciju.

Komentāri, atbildes uz jautājumiem:

* Eksperti, kuri ir ieinteresēti Valsts pakalpojumu jomas IKT arhitektūrā, aicināti pieteikties un piedalīties arhitektūras apspriešanas darba grupās, kas notiks laika posmā no š.g. 30. maija līdz 20. jūnijam.
* J. Lūks (CSDD) iebilst pret Valsts pakalpojumu jomas IKT arhitektūras principu P5 “Vienota lietotāja darba vieta centralizētajās pašapkalpošanās tīmekļvietnēs (latvija.gov.lv un business.gov.lv)”, jo šobrīd nav skaidrs, kā dati tiks attēloti un vai tie būs pārskatāmi (kā izskatīsies *dashboard*). Tāpat iebilst pret principu P9 “Visu pakalpojumu pieprasījumi un to statusi vismaz tiek reģistrēti centralizētajā Vienotajā pieteikumu vadības sistēmā (VPVS)”, jo arī šeit būs liels datu apjoms. Ja netiks domāts par interfeisu, dati nebūs lietojami. A. Ludženiece (VARAM) skaidro, ka detalizētu informāciju plānots atstāt specializētajām tīmekļvietnēm. Savukārt centralizētās tīmekļvietnēs tiks nodrošināts nepieciešamais kopsavilkums. Par šo būs vienošanās ar iestādēm. Viens no arhitektūras principiem – attīstība plānota, balstoties uz lietotāju pieredzi.
* M. Zviedris (VID) jautā, kā vienotā pieredze tiks nodrošināta VID pakalpojumu saņēmējiem, kas nav ne valsts iedzīvotāji, ne valsts uzņēmumi, bet Latvijā muito preces. Ja tās būs dažādas vietas, tad VID darbiniekiem tiks radīts papildu darbs. A. Ludženiece (VARAM) skaidro, ka katram portālam būs cita situācija, īpaši tiem, kur ir pārrobežu jautājumi. Valsts pakalpojumu jomas IKT arhitektūra ieskicē pamata scenārijus. Vienota pieredze Latvijas iedzīvotājiem jau ir pietiekami liels mērķis. Ja tiks pieslēgta Eiropas Savienība, joprojām tiks nodrošināta vienotā pieredze. Par trešajām valstīm aicina tikties un izrunāt Valsts pakalpojumu jomas IKT arhitektūras darba grupās vai individuāli.
* N. Kolečis (LDVC) aicina, izstrādājot un realizējot Valsts pakalpojumu jomas IKT arhitektūru, domāt par pieejamības faktoru un datu kvalitātes jautājumu.

**3.**

**Veselības jomas mērķarhitektūra**

*N. Kolečis (LDVC)*

Prezentācijas datne: LDVC\_VM\_jomas\_arhitektūra\_IKT\_vaditaju\_forums\_21-05.pdf

Pieņemt zināšanai sniegto prezentāciju.

Komentāri, atbildes uz jautājumiem:

* Prezentācijā uzskaitītie soļi un prioritātes nav sarindotas secīgi, bet gan paralēli.
* Pieredze par smilškasti LDVC nav tik plaša, šobrīd tas ir diskusiju temats.
* Šajā Forumā sniegta Veselības jomas mērķarhitektūras pirmreizējā prezentācija. Tuvākajās nedēļās plānota mērķarhitektūras koncepcijas prezentēšana nozares pārstāvjiem.

G. Ozols (VARAM): publicēt Veselības jomas mērķarhitektūru VARAM tīmekļvietnē ar statusu “Apspriešanā” (šeit: <https://www.varam.gov.lv/lv/nozaru-jomu-arhitekturas>). Pēc tam iestādes tiek aicinātas iepazīties ar dokumentu un sniegt komentārus LDVC.

**4.**

**Mākslīgā intelekta akts**

*A. A. Polikarpovs (VARAM)*

Prezentācijas datne: 2025.05.21 VARAM.DPD.IKT-vadītāju forums.pdf

Pieņemt zināšanai sniegto prezentāciju.

Komentāri, atbildes uz jautājumiem:

* Latvijā nav ieraksta prakse valsts pārvaldes iestādēm uzlikt monetārus sodus.
* M. Zviedris (VID) jautā, kā tiek interpretēts atvērtā koda risinājums, ka formāli valsts pārvaldē visur ir atvērtais kods, bet publiski tas nekur nav pieejams. A. A. Polikarpovs (VARAM) skaidro, ja mākslīgā intelekta sistēma ar atvērto kodu tiek laista tirgū kā augsta riska mākslīgā intelekta sistēma vai uz kuru attiecas pārredzamības, aizliegto prakšu prasības, tad uz to attiecas mākslīgā intelekta akta prasības.
* J. Ugorenko (Saeima) jautā par mākslīgā intelekta smilškastēm, to funkcionalitāti, resursiem. A. A. Polikarpovs (VARAM) skaidro, ka padomes darba grupā šis ir aktuāls jautājums, ir atvērtas diskusijas. G. Ozols (VARAM) papildina, ka smilškaste var darboties kā juridiska konsultācija, kur uzraugošā iestāde izskata produktu, pakalpojumu vai lietošanas gadījumu un konsultē, vai tas atbilst vai neatbilst spēkā esošajam regulējumam, kā arī sniedz rekomendācijas, kā risinājumu pilnveidot, lai tas atbilstu. Latvijas gadījumā regulējums ir saistīts ar Mākslīgā intelekta centra izveidi. Likumā paredzēta iespēja, ka sadarbībā ar uzraugošajām iestādēm, tiek veidota regulatīvā smilškaste. Šobrīd notiek darbs pie Ministru kabineta noteikumu izstrādes.
* Ja iestāde ir pasūtītājs (pasūtījusi sistēmas izstrādi), tad no regulas puses tā tiek uzskatīta par nodrošinātāju un līdz ar to ir atbildīga par visu prasību ievērošanu. Ieteikums iepirkumos vai prasībās izstrādātājam definēt prasību, ka sistēmai jāatbilst Mākslīgā intelekta akta prasībām. Ja iestāde pati izstrādā sistēmu, noteikti jāievēro akta prasības. VARAM izstrādās vadlīnijas un atbalsta materiālus, lai gan iestādēm, gan uzņēmumiem sniegtu atbalstu prasību interpretēšanā.

**5.**

**IKT attīstības aktivitāšu skaņošanas process VIRSIS**

*I. Liepiņš (VARAM)*

Prezentācijas datne: VIRSIS Attīstības aktivitātes.pdf

Pieņemt zināšanai sniegto prezentāciju.

Komentāri, atbildes uz jautājumiem:

* J. Ziediņš (KISC) jautā par katras jomas arhitekta dalību saskaņošanas procesā. I. Liepiņš (VARAM) skaidro, ka katras jomas arhitekts definēs prasības savai jomai. L. Linabergs (VARAM) skaidro, ka VIRSIS nav paredzēts iebūvēt ļoti stingru realizāciju konkrētam procesam, bet atbildību par saskaņotāju izvēli atstāt paša izmaiņu/ attīstības aktivitātes virzītāja ziņā, lai VIRSIS sāktu lietot arī kompetenču centri vai lielākās IT sistēmu attīstošās institūcijas savām iekšējām vajadzībām. Arī mazāku izmaiņu gadījumos iestādes var aizstāt iekšējos saskaņošanas procesus un visu vadīt VIRSIS, tādējādi izmaiņas jau tiktu reģistrētas un dokumentētas sistēmā. Savukārt gadījumos, kad izmaiņas ir lielas un ir jāiesaista ārējie saskaņotāji, tad ir iespēja tos pievienot un saskaņot. Plānots, ka nākotnē VARAM nebūs skaņotājs mazu izmaiņu gadījumos, bet VARAM turpinās pildīt monitoringa lomu. Mērķis – papildināt VIRSIS, lai iegūtu ainu par IT vidi visām sistēmām un attīstības aktivitātēm.
* N. Kolečis (LDVC) piekrīt, ka ir nepieciešams procesu padarīt caurspīdīgāku, tomēr aicina neveidot papildu birokrātisko slogu. Veselības nozares digitālajā attīstībā šogad plānotas ap 170 liela apjoma izmaiņām, aicina neveidot papildu darbu iestādes darbiniekiem. L. Linabergs (VARAM) aicina sākt izmantot VIRSIS iestādes vajadzībām un iekšējiem saskaņojumiem.
* J. Gaiķis (LDVC) norāda, ka, piemēram, LDVC tiek izmantoti projektu pārvaldības rīki, un jautā, vai ir paredzētas integrācijas ar VIRSIS, lai tas varētu paņemt datus no iestādes esošajiem rīkiem. Ja nevar, tad iestādei nepieciešami papildu cilvēku resursi, lai izmaiņas savadītu VIRSIS. L. Linabergs (VARAM) skaidro, ka VARAM nevar solīt tūlītēju integrāciju, tas ir jāvērtē.
* D. Jankova (LDVC) norāda, ka šobrīd LDVC jau izmanto iekšējo pārvaldības sistēmu *Jira*, kur tiek reģistrētas, novērtētas un saskaņotas pieprasītās izmaiņas. Iestādē jau šobrīd ir garš skaņošanas process. Ja informāciju nepieciešams ievadīt vēl VIRSIS, tad būtu jāsaprot, vai tiešām jāievada viss, vai ir jāsadala pa līmeņiem (tiek ievadīta informācija par jaunām sistēmām vai par jauniem sistēmu moduļiem). L. Linabergs (VARAM) skaidro, ka mērķis nav paplašināt un pagarināt saskaņotāju loku. Mērķis ir iegūt VIRSIS pēc iespējas vairāk informācijas. Vieta diskusijai, kā to panākt. I. Liepiņš (VARAM) papildina, ka VIRSIS paredzēts saskaņot gadījumos, kad tas būtiski ietekmē citas institūcijas vai citu resoru institūcijas. G. Ozols (VARAM) papildina, ka tiklīdz tiks gatavoti grozījumi 2023. gada 4. jūlija Ministru kabineta noteikumos Nr. 368 “Informācijas sistēmu un to darbībai nepieciešamo informācijas un komunikācijas tehnoloģiju resursu un pakalpojumu attīstības aktivitāšu un likvidēšanas uzraudzības kārtība”, VARAM izsūtīs informāciju Foruma dalībniekiem un aicinās uz diskusiju.
* M. Zviedris (VID) jautā par ievadāmo datu un papildu saskaņošanas mērķi. G. Ozols (VARAM) skaidro, ka mērķis, pirmkārt, ir pāriet no lietvedības dokumentos balstīta procesa uz datos balstītu procesu, un, otrkārt, saprast, kādos gadījumos nozaru arhitektūru turētāji paši uzņemtos skaņošanu vai pārvaldību savā līmenī.

**6.**

**Dažādi**

* Nākamais Forums plānots š.g. 4. jūnijā.
* VARAM aicina jomu atbildīgos pieteikties mērķarhitektūru prezentēšanai Forumā.

Foruma priekšsēdētājs G. Ozols

Protokoliste M. Petrova

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU